**Hillary Rodham Clinton** (sünninimi **Hillary Diane Rodham**; sündinud 26. oktoobril 1947 Chicagos) on USA poliitik. Aastatel 2009–2013 oli ta Ameerika Ühendriikide riigisekretär. Ta on Demokraatliku Partei liige alates 1968. aastast. Ta oli 2016. aasta presidendivalimistel Demokraatliku Partei kandidaat.

Lapsepõlv ja õpingud
--------------------

Hillary sündis Chicagos ja kasvas üles selle eeslinnas Park Ridge'is. Tema isa oli väikese äri omanik tekstiilitööstuses, ema oli kodune. Tal on kaks nooremat venda Hugh ja Tony.

Hillary õppis Yale'i ülikoolis õigusteadust ja lõpetas kooli 1973 doktorikraadiga. Ülikooli ajal töötas ta Yale'i lasteuuringute keskuses. Noorpõlves oli ta vabariikliku partei liige ja kolledeži noorte vabariiklaste klubi president.

Hillary tutvus Bill Clintoniga 1971, kui mõlemad õppisid Yale'i ülikoolis. Nad abiellusid 11. oktoobril 1975. 27. veebruaril 1980 sündis nende ainus laps Chelsea Clinton.

1974 kolis Hillary koos Bill Clintoniga viimase kodukanti Fayetteville'i Arkansases ja hakkas tööle Arkansase ülikooli õigusteaduskonnas. Ta õpetas kriminaalõigust kuni 1977. aastani, mil hakkas tööle advokaadibüroos. Seal spetsialiseerus ta patendiõigust ja intellektuaalse omandi kaitset käsitlevatele küsimustele.

Bill Clintoni abikaasana oli Hillary 1979–1981 ja 1983–1992 Arkansase esimene leedi ning 1993–2001 USA esimene leedi.

Poliitikukarjäär
----------------

Hillary Clintoni senaatorina (2008)
Aastatel 2001–2009 oli Clinton senaator. Ta esindas New Yorgi osariiki. 2000. aasta lõpus kogus ta Demokraatliku Partei kandidaadi valimistel kahe kandidaadi seas 82% häältest ja senaatorivalimistel kaheksa kandidaadi seas 55% häältest. Lisaks demokraatidele toetasid teda Töötavate Perede Partei ja New Yorgi Liberaalne Partei. 2006. aastal valiti ta tagasi, kui ta kogus algul Demokraatliku Partei kandidaadi valimistel kahe kandidaadi seas 84% ja senaatorivalimistel kuue kandidaadi seas 67% häältest.

Hillary Clinton oli üks 2008. aasta presidendivalimistele pürgivatest Demokraatliku Partei kandidaatidest. 7. juunil 2008 teatas ta oma kampaania peatamisest ja toetusest Barack Obamale. Sisuliselt saavutas ta Demokraatliku Partei kandidaadi valimistel teise koha: enne loobumist oli ta saanud (koos superdelegaatidega) 1922 valijamehe poolthääle Obamale antud 2156 hääle vastu. Clinton võitis 23 kohalikku presidendikandidaadivalimist ja ükski naine pole neid veel nii palju võitnud (Obama võitis 50).

1. detsembril 2008 teatas presidendiks valitud Barack Obama, et on valinud Hillary Clintoni oma valitsuse riigisekretäriks. Ta on esimene endine esimene leedi, kes on saanud koha USA valitsuses. 15. jaanuaril 2009 kiitis tema kandidatuuri heaks Senati välissuhete komisjon. Tema poolt hääletas 94 senaatorit ja vastu oli 2. Kaks senaatorit ei hääletanud: Edward Kennedy puudus oma viletsa tervise tõttu ja Clinton ise ei saanud ennast hääletada.

2016. aasta presidendivalimistel oli Clinton Demokraatliku Partei kandidaat.

Hillary Clinton on Eestis käinud kolm korda: USA esimese leedina juulis 1996, USA senaatorite delegatsiooni koosseisus augustis 2004 ning NATO liikmesriikide välisministrite kohtumise raames aprillis 2010.

2016. aasta presidendikampaania
-------------------------------

 *Pikemalt artiklis Hillary Clintoni 2016. aasta presidendikampaania*
 *Pikemalt artiklis 2016. aasta Ameerika Ühendriikide presidendivalimised*
 *Pikemalt artiklis 2016. aasta Ameerika Ühendriikide presidendivalimiste eelhääletused Demokraatlikus Parteis*
Clinton kõnelemas Iowa pruuni- ja mustanahaliste foorumil Iowa osariigis Des Moinesis 11. jaanuaril 2016
12. aprillil 2015 teatas ametlikult, et kandideerib 2016. aasta presidendivalimistel. Tal oli juba olemas kampaaniaks vajalik võrgustik, sealhulgas suur annetajate võrgustik, kogenud aktivistid ja kampaaniaorganisatsioonid Ready for Hillary ning Priorities USA Action. Kampaania peakorter seati sisse Brooklynisse. Tema kampaania keskmes on olnud muu hulgas keskklassi sissetulekute suurendamine, üldise lasteaia kehtestamine, kolledžihariduse taskukohasemaks muutmine ja Affordable Care Acti täiustamine. Clintonit peeti algul võitmatuks favoriidiks Demokraatliku Partei presidendikandidaadi kohale, kuid talle esitas jõulise väljakutse demokraatlikust sotsialistist senaator Bernie Sanders, kelle eluaegne vastuseis korporatsioonide ja rikaste mõjule USA poliitikas leidis head vastukaja rahulolematutes kandidaatides, keda häirib sissetulekute ebavõrdsus Ameerika Ühendriikides ja kes vastandus Wall Streeti sidemetega Clintonile.

Clinton kõnelemas Philadelphias 20. aprillil 2016
Eelvalimisi alustanud Iowa eelhääletusel 1. veebruaril võitis Clinton kasvava populaarsusega Sandersit napilt, saades esimeseks Iowa eelhääletuse võitnud naiseks. New Hampshire'i eelhääletusel 9. veebruaril sai ta Sandersilt suure häälte vahega lüüa. Lõpuks võitis Clinton Demokraatliku Partei nominatsiooni ja pidas maha terava kampaania vabariiklase Donald Trumpi vastu. Oma vastaste kohta mainis Clinton ka, et nad olevat osa "tohutust parempoolsest vandenõust".

Kriitika
--------

Clinton on saanud kriitikat e-kirjade skandaali eest – väidetakse, et oma ametiajal riigisekretärina olevat ta saatnud ligi 30 000 e-kirja salajase privaatserveri kaudu.[*viide?*]

Talle pannakse süüks ka nelja Ameerika diplomaadi surma 2012. aasta rünnakus USA konsulaadile Benghazis – on arvatud, et kui ta oleks reageerinud, oleks ta saanud nad päästa.[*viide?*]

Tunnustus
---------

* 2013 – Maarjamaa Risti I klassi teenetemärk

Teoseid
-------

* Clinton alustas kirjanikukarjääri 1996. aastal, kui tal ilmus laste kaudu Ameerika tulevikuväljavaadetest jutustav raamat "It Takes a Village: And Other Lessons Children Teach Us". Raamat püsis samal aastal 18 nädalat New York Timesi bestsellerite nimekirjas ja sealhulgas 3 nädalat esikohal. 2000. aasta seisuga oli raamatut müüdud 650 000 eksemplari.
* 1998 – lasteraamat "Dear Socks, Dear Buddy: Kids' Letters to the First Pets"
* 2000 – "An Invitation to the White House: At Home with History "
* 2003 – poliitiliste mälestustuste raamat "Living History"; audioraamatuna võitis see Grammy auhinna kategoorias "Best Spoken Word Album"
* 2014 – mälestusteraamat "Hard Choices"
* 2017 – "What Happened" (tagasivaade, miks Hillary Clinton 2016. aasta presidendivalimistel kaotas)
* 2019 – "The Book of Gutsy Women: Favorite Stories of Courage and Resilience" (kirjutatud kahasse tütar Chelsea Clintoniga)
* 2021. aasta oktoobris ilmus Hillary Clintoni ja menuka Kanada kriminaalromaanide autori Louise Penny põnevusromaan "State of Terror", mille peategelase, USA riigisekretäri prototüübina on äratuntav Hillary Clinton ise. Eesti keeles ilmus romaan pealkirjaga "Hirmu paine all" 2022. aastal Postimehe kirjastuse väljaandel Karin Suursalu tõlkes.

Viited
------

1. ↑  "Some things you probably don't know about Hillary Clinton" (inglise). BBC. 27.07.2016. Vaadatud 13.09.2019.
2. ↑  Senatikomitee toetas Hillary Clintonit. Postimees, 15. jaanuar 2009.
3. ↑  Epp Alatalu. Täna saabub Tallinna USA presidendi abikaasa Hillary Clinton. Postimees, 8. juuli 1996.
4. 1 2  Amy Chozick. Hillary Clinton Announces 2016 Presidential Bid], nytimes.com, 13. aprill 2015.
5. ↑  David Von Drehle. Can Anyone Stop Hillary?], *Time International (South Pacific Edition)*, 27. jaanuar 2014, lk 24–30.
6. ↑  Annie Karnie. A peek inside Hillary Clinton's Brooklyn HQ, politico.com, 16. juuli 2015.
7. ↑  This time around, Clinton aligns position with progressive Democrats, Associated Press, 19. aprill 2015.
8. 1 2  Julie Pace. For some Americans, politicians' promises of change and disruption have come too slowly, or failed altogether, usnews.com, 30. jaanuar 2016.
9. ↑  Nicholas Confessore, Jason Horowitz. Hillary Clinton's Paid Speeches to Wall Street Animate Her Opponents, nytimes.com, 21. jaanuar 2016.
10. 1 2  Aaron Hepker. [whotv.com/2016/02/02/hillary-clinton-narrowly-defeats-bernie-sanders-in-iowa-democratic-caucuses/ All Precincts Reported: Clinton Defeats Sanders By Historically Small Margin], whotv.com, 2. veebruar 2016.
11. ↑  Bradford Richardson. Clinton hangs on in revised Iowa caucus results, thehill.com, 7. veebruar 2016.
12. ↑  Stephen Collison. Outsiders sweep to victory in New Hampshire, cnn.com, 10. veebruar 2016.
13. ↑  Romaan "Hirmu paine all" Apollo raamatukaupluse kataloogis. Vaadatud 04.06.2022.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Hillary Clinton** |

* Presidendikampaania koduleht
* Kaivo Kopli. Clintoni peataolek: allutada end Obamale või siiski mitte, EPL, 21. november 2008
* Kaivo Kopli. Kuhu on kadunud Hillary Clinton? EPL.ee, 21. juuli 2009

| * v
* r
Ameerika Ühendriikide riigisekretärid |
| --- |
| 

* Jefferson
* Randolph
* Pickering
* J. Marshall
* Madison
* Smith
* Monroe
* Adams
* Clay
* Van Buren
* Livingston
* McLane
* Forsyth
* Webster
* Upshur
* Calhoun
* Buchanan
* Clayton
* Webster
* Everett
* Marcy
* Cass
* Black
* Seward
* Washburne
* Fish
* Evarts
* Blaine
* Frelinghuysen
* Bayard
* Blaine
* Foster
* Gresham
* Olney
* Sherman
* Day
* Hay
* Root
* Bacon
* Knox
* Bryan
* Lansing
* Colby
* Hughes
* Kellogg
* Stimson
* Hull
* Stettinius
* Byrnes
* G. Marshall
* Acheson
* Dulles
* Herter
* Rusk
* Rogers
* Kissinger
* Vance
* Muskie
* Haig
* Shultz
* Baker
* Eagleburger
* Christopher
* Albright
* Powell
* Rice
* Clinton
* Kerry
* Tillerson
* Pompeo
* Blinken

 | Ameerika Ühendriikide riigisekretäri pitsatAmeerika Ühendriikide riigisekretäri pitsat |